Návrh

Zákon
z ................2004,
 ktorým sa mení a dopĺňa zákon Národnej rady Slovenskej republiky č. 
164/1996 Z. z.
o dráhach a o zmene zákona č. 455/1991 Zb. o živnostenskom
podnikaní (živnostenský zákon) v znení neskorších predpisov v znení neskorších predpisov

Národná rada Slovenskej republiky sa uzniesla na tomto zákone:

Čl. I
Zákon Národnej rady Slovenskej republiky č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 58/1997 Z. z., zákona č. 260/2001 Z. z., zákona č. 416/2001 Z. z. a zákona č. 114/2004 Z. z. sa mení a dopĺňa takto:

1. § 2 sa dopĺňa odsekmi 9 až 11, ktoré znejú :
„(9) Sieťou je celá železničná infraštruktúra vo vlastníctve alebo v správe prevádzkovateľa dráhy.
(10).Vlakovou cestou je kapacita dopravnej cesty potrebná na jazdu vlaku medzi dvomi miestami za určité časové obdobie.
(11) Tarifa upravuje sadzby pre výpočet základného cestovného a prepravného, príplatkov a zliav z neho a ďalších úhrad spojených s prepravou osôb, zvierat a vecí na dráhe, ako aj podmienky za ktorých sa sadzby uplatňujú“.

2. Za § 4 sa vkladá § 4a, ktorý znie :
„§ 4a
(1) Európsky železničný systém tvoria železničné dráhy na území členských štátov Európskeho spoločenstva (ďalej len „členský štát“) určené rozhodnutím Európskeho parlamentu a Rady ako súčasť európskej dopravnej siete vybudované alebo modernizované pre vysokorýchlostnú železničnú dopravu alebo pre konvenčnú železničnú dopravu alebo kombinovanú dopravu a dráhové vozidlá prevádzkované na týchto dráhach uvedené v prílohe č. 1.
(2) Železničná dráha na ktorej je prevádzkovaná vysokorýchlostná železničná doprava, je dráha, ktorá spĺňa požiadavky pre rýchlosť dráhových vozidiel nad 200 km/h. 
(3) Železničná dráha, ktorá spĺňa požiadavky pre rýchlosť dráhových vozidiel do 200 km/h, určená pre osobnú alebo nákladnú dopravu a kombinovanú dopravu je dráha konvenčná.
(4) O zaradení železničnej dráhy do európskeho železničného systému a o zmenách tohoto zaradenia, rozhoduje príslušný dráhový správny úrad (§ 65 písm. f).“.

3. Za § 5 sa vkladá § 5a, ktorý vrátane nadpisu znie :
„§ 5a
Ochrana dráhy
(1)	Bez súhlasu prevádzkovateľa dráhy sa nesmie vstupovať na dráhu a v obvode dráhy na miesta, ktoré nie sú prístupné verejnosti, okrem prípadov ustanovených osobitným predpisom 1a) a nesmú sa v obvode dráhy vykonávať činnosti, ktoré sú podnikaním.
(2)	Zakazuje sa vstupovať na dráhu a do obvodu dráhy okrem
a) dráhy a jej obvodu, ak je dráha vedená na pozemnej komunikácii,
b) dráhy a jej obvodu v mieste križovania dráhy s pozemnou komunikáciou,
c) priestorov určených pre verejnosť, nástupíšť a prístupových ciest k nim a priestorov v budovách, ktoré sa nachádzajú v obvode dráhy, ak sú v nich vykonávané služby súvisiace s prevádzkovaním dráhy a dopravy na dráhe,
d) verejne prístupných účelových komunikácii v obvode dráhy,
e) voľných plôch, ktoré sú vzdialené najmenej 5 m od osi krajnej koľaje dráhy.“.
Poznámka pod čiarou k odkazu 1a) znie :
„1a) Napr. § 9 zákona Národnej rady Slovenskej republiky č. 70/1998 Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov.“.

4. V § 7 ods. 2 písm. b) sa slová „200 km/h“ nahrádzajú slovami „160 km/h“.

5. V § 17 ods. 1 sa vypúšťajú slová „alebo fyzickej osobe“.

6. V § 17 odsek 3 znie:
„(3) Ak subjekty uvedené v odseku 2 odmietnu prevádzkovanie dráhy, vlastník je oprávnený ponúknuť celoštátnu alebo regionálnu dráhu na prevádzkovanie inej oprávnenej právnickej osobe; ak ide o električkovú, trolejbusovú, špeciálnu alebo lanovú dráhu inej oprávnenej právnickej osobe alebo fyzickej osobe.“.

7. § 20 znie:
„§ 20
Prevádzkovateľ celoštátnej alebo regionálnej dráhy je okrem povinností uvedených v § 18 a 19 povinný 
a)	umožniť dopravcovi, ktorý má platnú licenciu, pridelenú kapacitu dopravnej cesty a bezpečnostné osvedčenie, na základe zmluvy prevádzkovanie dopravy na dráhe; uzatvorenú zmluvu o prevádzkovaní dopravy na dráhe je prevádzkovateľ dráhy povinný predložiť príslušnému dráhovému správnemu úradu na schválenie,
b)	zabezpečiť dopravcom prístup k službám poskytovaným prevádzkovateľom dráhy spôsobom, aby nedošlo k zvýhodneniu niektorého z dopravcov; rozsah služieb a zoznam doplnkových služieb je uvedený v prílohe č. 2,
c)	poskytnúť za úhradu na nevyhnutne potrebný čas svoju dopravnú cestu inému prevádzkovateľovi dráhy na objazdy nezjazdného úseku dráhy, ak táto nezjazdnosť bola spôsobená živelnou udalosťou, nehodou alebo mimoriadnou udalosťou,
d)	vytvárať podmienky na výstavbu manipulačných, skladovacích a prekladacích zariadení kombinovanej dopravy v obvode dráhy, ako aj umožniť manipuláciu s tovarmi a nákladovými jednotkami kombinovanej dopravy,
e)	vytvárať podmienky na zabezpečenie priechodnosti nákladových jednotiek kombinovanej dopravy na vybraných tratiach,
f)	uskutočňovať spoločné rokovania s dopravcami o plánovanej údržbe dráhy,
g)	poskytnúť žiadateľom o pridelenie kapacity dopravnej cesty informácie o voľnej kapacite a v lehote piatich pracovných dní odpovedať na požiadavky na jednotlivé vlakové cesty, 
h)	zabezpečiť, aby jeho príjmy pozostávajúce z cien, zisku z iných činností a štátnej pomoci boli v rovnováhe s výdavkami na celoštátnu alebo regionálnu dráhu.
i)	vyberať cenu za používanie dopravnej cesty podľa regulácie cien určenej príslušným dráhovým správnym úradom,
j)	zabezpečiť, aby ceny pre dopravcov, ktorí zabezpečujú služby rovnakého charakteru, boli nediskriminačné a boli v súlade so zásadami určenými v sieťovom vyhlásení (§ 38h),
k)	zabezpečiť ochranu obchodného tajomstva10a),
l)	príjmy za používanie dopravnej cesty používať na financovanie svojej činnosti podľa tohto zákona.“.
Poznámka pod čiarou k odkazu 10a znie:
„10a) § 17 Obchodného zákonníka.“.

8. § 21 vrátane nadpisu znie:
„§ 21
Cestovný poriadok 
(1) Cestovný poriadok verejnej osobnej dopravy na dráhe je súhrn údajov o pohybe vlakov, prepravujúcich osoby, zvieratá a veci, ktorý sa má uskutočniť na dopravnej ceste počas určeného obdobia. Prevádzkovateľ celoštátnej a regionálnej dráhy vychádza pri vypracovaní cestovného poriadku z požiadaviek dopravcov.
(2) Návrh cestovného poriadku a návrh jeho zmien je prevádzkovateľ celoštátnej a regionálnej dráhy povinný prerokovať pred jeho zverejnením so žiadateľmi o pridelenie kapacity dopravnej cesty a samosprávnym krajom, ktorého územím dráha prechádza.
(3) Prevádzkovateľ celoštátnej a regionálnej dráhy najneskôr 11 mesiacov pred nadobudnutím platnosti cestovného poriadku zabezpečí určenie predbežných medzinárodných vlakových ciest.
(4) Cestovný poriadok na celoštátnej dráhe a jeho zmeny nadobúdajú platnosť dňom určeným v dohode európskych železničných správ.
(5) Cestovný poriadok na regionálnej dráhe a jeho zmeny nadobúdajú platnosť najskôr 15. deň po jeho zverejnení.
(6) Dopravca, ktorý má na základe licencie prevádzkovať verejnú osobnú dopravu na električkovej, trolejbusovej, špeciálnej alebo na lanovej dráhe, je povinný predložiť pred začatím prevádzkovania dopravy na dráhe cestovný poriadok na schválenie obci, v ktorej sa nachádza východisková stanica dráhy.
(7) Cestovný poriadok na električkovej, trolejbusovej, špeciálnej a lanovej dráhe a jeho zmeny nadobúdajú platnosť najskôr 48 hodín po jeho zverejnení.
(8) Ministerstvo ustanoví všeobecne záväzným právnym predpisom spôsob vypracovania, obsah a zverejňovanie cestovného poriadku dráh.“.

9. § 22 až 24 sa vypúšťajú.
Poznámka pod čiarou k odkazu 11) sa vypúšťa.

10. § 24a a 24b vrátane nadpisov znejú:
„§ 24a
Zmluva o výkonoch vo verejnom záujme pri prevádzkovaní celoštátnej alebo regionálnej dráhy
(1)	Zmluvou o výkonoch vo verejnom záujme pri prevádzkovaní celoštátnej alebo regionálnej dráhy (ďalej len "zmluva o prevádzkovaní dráhy") sa prevádzkovateľ dráhy zaväzuje poskytnúť štátu výkony, ktoré prijal vo verejnom záujme.
(2)	Zmluva o prevádzkovaní dráhy musí mať písomnú formu a musí obsahovať určenie predmetu zmluvy, ceny výkonov, výšku preukázateľnej straty, lehoty plnenia, podrobnosti o finančných vzťahoch medzi zmluvnými stranami, kontrolu plnenia záväzku, sankcie, dobu platnosti zmluvy a ďalšie náležitosti určené osobitným predpisom10b).
(3)	Zmluvu o prevádzkovaní dráhy uzatvára štát s prevádzkovateľom dráhy. Štát pri uzatváraní zmluvy o prevádzkovaní dráhy zastupuje ministerstvo po dohode s Ministerstvom financií Slovenskej republiky, ak ide o zabezpečenie potrieb obrany štátu aj po dohode s Ministerstvom obrany Slovenskej republiky.
(4)	Štát v zmluve o prevádzkovaní dráhy zabezpečí, aby príjem prevádzkovateľa celoštátnej a regionálnej dráhy pozostávajúci z cien za použitie dopravnej cesty, zisku z iných komerčných aktivít a z príspevkov štátu boli v rovnováhe s výdavkami na dopravnú cestu.
(5)	Zo zmluvy o prevádzkovaní dráhy vzniká prevádzkovateľovi dráhy záväzok zabezpečovať a obsluhovať dráhy a organizovať dopravu na týchto dráhach.
(6)	Zo zmluvy o prevádzkovaní dráhy vzniká štátu záväzok uhradiť prevádzkovateľovi dráhy preukázateľnú stratu (§ 24b), maximálne do výšky zmluvnej straty, ktorá mu vznikla z plnenia výkonov vo verejnom záujme.
(7)	Zmluva o prevádzkovaní dráhy sa uzatvára po schválení zákona o štátnom rozpočte najmenej na obdobie jedného kalendárneho roka maximálne do výšky finančných prostriedkov určených v štátnom rozpočte na príslušný rok.

§ 24b
Preukázateľná strata pri prevádzkovaní celoštátnej alebo regionálnej dráhy
(1)	Preukázateľná strata pri prevádzkovaní celoštátnej alebo regionálnej dráhy je rozdiel medzi ekonomicky oprávnenými nákladmi vynaloženými prevádzkovateľom dráhy na splnenie záväzku zo zmluvy o prevádzkovaní dráhy a príjmami dosiahnutými prevádzkovateľom dráhy z plnenia tohto záväzku.
(2)	Preukázateľnú stratu pri prevádzkovaní celoštátnej alebo regionálnej dráhy, ktorá vznikla plnením záväzku zo zmluvy o prevádzkovaní dráhy, uhradí prevádzkovateľovi dráhy ministerstvo.
(3)	Finančné prostriedky určené na úhradu preukázateľnej straty nesmie prevádzkovateľ dráhy použiť na iný účel ako na plnenie záväzkov vzniknutých v súvislosti s plnením zmluvy o prevádzkovaní dráhy.“.
Poznámka pod čiarou k odkazu 10b) znie:
„10b) § 261 až 275 Obchodného zákonníka.
         § 43 až 51 Občianskeho zákonníka.“.

11. Za § 24b sa vkladá § 24c, ktorý vrátane nadpisu znie:
„§ 24c
Zmluva o prevádzkovaní celoštátnej alebo regionálnej dráhy
(1)	Vlastník dráhy uzatvára s prevádzkovateľom dráhy zmluvu o prevádzkovaní celoštátnej alebo regionálnej dráhy na obdobie minimálne 5 rokov.
(2)	Zmluvou vlastník dráhy určí požadované kvantitatívne a kvalitatívne parametre železničnej siete, riadiacich a zabezpečovacích systémov a ďalších potrieb vlastníka dráhy.
(3)	Zmluvou sa prevádzkovateľovi dráhy môžu určiť aj podmienky na zabezpečenie vonkajšej a vnútornej ochrany štátu.
(4)	Zmluva musí obsahovať spôsob zabezpečenia vyrovnaného hospodárenia prevádzkovateľa dráhy.“.

12. V § 28 písm. c) sa vypúšťajú slová „zdravotne postihnutých osôb a“.

13. V § 28 sa za písmeno c) vkladá nové písmeno d), ktoré znie:
„d) zabezpečiť v dráhových vozidlách technické a personálne podmienky na prepravu osôb s obmedzenou schopnosťou pohybu a orientácie,“.
Doterajšie písmeno d) sa označuje ako písmeno e).

14. V § 28a ods.1 písm. c) sa slovo „§46a“ nahrádza slovom „§ 46b“.

15. V § 29 ods. 3 písm. d) sa slová „zdravotne postihnutých osôb“ nahrádzajú slovami „osôb s obmedzenou schopnosťou pohybu a orientácie“.

16. V § 29a ods. 3 sa na konci bodka nahrádza bodkočiarkou a pripájajú sa tieto slová: „ak ide o prepravu nebezpečného tovaru na úseku vnútroštátnej prepravy, ministerstvo môže na základe žiadosti dopravcu alebo prepravcu alebo výrobcu alebo dovozcu udeliť výnimku.“.

17. § 29a sa dopĺňa odsekmi 5 až 8, ktoré znejú:
„(5) Bezpečnostný poradca musí byť držiteľom osvedčenia o školení bezpečnostného poradcu na prepravu nebezpečného tovaru v železničnej doprave. Na účel získania osvedčenia sa žiadateľ o osvedčenie musí absolvovať školenie a úspešne vykonať skúšku v súlade s medzinárodnou zmluvou.13ca) 
(6) Osvedčenie o školení bezpečnostného poradcu vydáva ministerstvo alebo ním poverená právnická osoba, ktorá preukáže technickú spôsobilosť, spoľahlivosť a nezávislosť. Vydané osvedčenie musí byť v súlade so vzorom uvedeným v medzinárodnej zmluve. 13ca)
(7) Príslušným úradom na uzatváranie osobitných dohôd na prepravu nebezpečného tovaru s inými štátmi ako aj na konanie v iných veciach týkajúcich sa prepravy nebezpečného tovaru vo vzťahu k iným štátom a na zastupovanie Slovenskej republiky ako členského štátu a členského štátu medzinárodnej zmluvy13ca) je ministerstvo.“.

18. Za § 29a sa vkladá § 29b, ktorý vrátane nadpisu znie:
„§ 29b
Informačný systém
(1) Ministerstvo v rámci jednotného informačného systému vo vnútroštátnej a medzinárodnej osobnej a nákladnej železničnej doprave sleduje a vyhodnocuje
a) vývoj ponuky kapacít, najmä počet prevádzkovateľov dráhy a dopravcov, ich finančnú spôsobilosť a počet vozidiel,
b) objem realizovaného dopravného výkonu a vývoj dopytu po prepravných a dopravných výkonoch,
c) vývoj nákladov a cien,
d) pravidelnosť a bezpečnosť dopravy.
(2) Príslušný dráhový správny úrad, dopravca, prevádzkovateľ dráhy, prepravca a zasielateľ vybraní podľa štatistických metód sú povinní poskytnúť ministerstvu údaje podľa odseku 1. Ministerstvo je povinné pri prijímaní, spracúvaní, uchovávaní a distribúcii údajov zabezpečiť ich ochranu pred zneužitím.“.

19. V § 30 odsek 1 znie:
„(1) Zmluvou o výkonoch vo verejnom záujme pri prevádzkovaní dopravy na dráhe (ďalej len "zmluva o prevádzkovaní dopravy") sa dopravca zaväzuje poskytnúť štátu, samosprávnemu kraju alebo obci výkony, ktoré by z hľadiska svojich obchodných záujmov neposkytoval vôbec alebo neposkytoval v požadovanom rozsahu pre ich ekonomickú nevýhodnosť, a štát, samosprávny kraj alebo obec sa zaväzuje dopravcovi uhradiť za tieto výkony preukázateľnú stratu.“.

20. V § 30 odsek 3 znie:
„(3) Zmluvu o prevádzkovaní dopravy uzatvára s dopravcom
a) na celoštátnej alebo regionálnej dráhe štát zastúpený ministerstvom po dohode s Ministerstvom financií Slovenskej republiky, ak ide o zabezpečenie potrieb obrany štátu aj po dohode s Ministerstvom obrany Slovenskej republiky, ak ide o zabezpečenia dopravných potrieb štátu, alebo samosprávny kraj, ak ide o zabezpečenie základnej dopravnej obslužnosti jeho územného obvodu,
b) na električkovej, trolejbusovej alebo špeciálnej dráhe obec, ak ide o zabezpečenie základnej dopravnej obslužnosti územia obce.“.

21. V § 30 ods. 8 sa slová „alebo jednotke územnej samosprávy“ nahrádzajú slovami „samosprávnemu kraju alebo obci“.

22. V § 30 odsek 9 znie:
„(9) Zmluva o prevádzkovaní dopravy
a) na celoštátnej a regionálnej dráhe sa uzatvára po schválení zákona o štátnom rozpočte na príslušný rok najmenej na obdobie jedného roka maximálne do výšky finančných prostriedkov určených v štátnom rozpočte na príslušný rok; pri uzatváraní zmluvy o prevádzkovaní dopravy dbá samosprávny kraj, aby základná dopravná obslužnosť bola zabezpečená vzájomným prepojením verejnej osobnej dopravy na dráhe s verejnou pravidelnou autobusovou dopravou, 13ce)
b) na električkovej, trolejbusovej a špeciálnej dráhe sa uzatvára po schválení zákona o štátnom rozpočte na príslušný rok najmenej na obdobie jedného roka.“.

23. V § 30 ods. 10 sa slová „jednotky územnej samosprávy“ nahrádzajú slovami „samosprávny kraj alebo obec“.

24. V § 30a ods. 2 písmeno a) znie:
„a) samosprávny kraj alebo obec zo svojho rozpočtu, ak ide o zabezpečenie základnej dopravnej obslužnosti jeho územného obvodu.“.

25. V § 30b sa za slovo „obvodu“ vkladá slovo „samosprávneho“.

26. § 31 vrátane nadpisu znie:
„Oprávnenie
§ 31
(1) Prevádzkovať celoštátnu alebo regionálnu dráhu môže právnická osoba len na základe povolenia na prevádzkovanie dráhy.
(2) Prevádzkovať dopravu na celoštátnej alebo regionálnej dráhe môže právnická osoba na základe 
a) platnej licencie vydanej príslušným úradom členského štátu, ktorou sa uznáva spôsobilosť právnickej osoby poskytovať dopravné služby na zabezpečenie prepravy osôb, zvierat a vecí na dráhe,
b) pridelenej kapacity dopravnej cesty, 
c) platného bezpečnostného osvedčenia, a
d) uzavretej zmluvy o prevádzkovaní dopravy na dráhe s prevádzkovateľom dráhy. 
(3) Prevádzkovať vlečku, električkovú, trolejbusovú, lanovú, alebo špeciálnu dráhu môže právnická osoba alebo fyzická osoba len na základe povolenia na prevádzkovanie dráhy.
(4) Prevádzkovať dopravu na vlečke, električkovej, trolejbusovej, alebo špeciálnej dráhe môže právnická osoba alebo fyzická osoba na základe licencie a uzavretej zmluvy o prevádzkovaní dopravy na dráhe, ak nie je prevádzkovateľ dráhy a dopravca jedna osoba.“.

Poznámka pod čiarou k odkazu 14 sa vypúšťa.

27. V § 32 písm. b) sa čiarka na konci nahrádza bodkočiarkou a pripájajú sa tieto slová: „ak ani jeden člen štatutárneho orgánu nie je odborne spôsobilý, môže štatutárny orgán ustanoviť odborne spôsobilého zodpovedného zástupcu; to neplatí pre celoštátne a regionálne dráhy,“.

28. V § 32 sa vypúšťa písmeno c).

29. Za § 32 sa vkladá § 32a, ktorý vrátane nadpisu znie :
„§ 32a
Zodpovedný zástupca
(1) Zodpovedným zástupcom sa rozumie fyzická osoba, ktorá je odborne spôsobilá (§ 34) na prevádzkovanie dráhy alebo prevádzkovanie dopravy na dráhe podľa tohto zákona.
(2) Funkciu zodpovedného zástupcu možno vykonávať len pre jednu fyzickú osobu alebo pre jednu právnickú osobu.
(3) Zodpovedným zástupcom právnickej osoby nemôže byť člen dozornej rady alebo iného kontrolného orgánu právnickej osoby.
(4) Ak zodpovedný zástupca nebude v priebehu platnosti povolenia na prevádzkovanie dráhy alebo platnosti licencie vykonávať svoju funkciu, fyzická osoba alebo právnická osoba, ktorá je držiteľom povolenia na prevádzkovanie dráhy alebo licencie, je povinná do 15 dní ustanoviť nového zodpovedného zástupcu a bezodkladne to oznámiť príslušnému dráhovému správnemu úradu.“.

30. § 33 znie:
„§ 33
Za bezúhonného podľa § 32 sa nepovažuje
a) ak ide o celoštátnu alebo regionálnu dráhu ten, kto bol právoplatne odsúdený za úmyselný trestný čin, alebo za trestný čin súvisiaci s povoľovanou činnosťou, alebo za trestný čin súvisiaci s činnosťou, na ktorú sa udeľuje licencia, alebo bol právoplatne odsúdený za trestný čin neodvedenia dane a poistného alebo skrátenia dane a poistného alebo za trestný čin porušovania predpisov o obehu tovaru v styku s cudzinou v prípade podniku, ktorý chce vykonávať cezhraničnú prepravu tovaru podliehajúceho colným predpisom,
b) ak ide o vlečku, električkovú, trolejbusovú, lanovú alebo špeciálnu dráhe ten, kto bol právoplatne odsúdený za úmyselný trestný čin alebo za trestný čin spáchaný z nedbanlivosti za konanie súvisiace s povoľovanou činnosťou podľa tohto zákona alebo s činnosťou, na ktorú sa udeľuje licencia.“.

31. V § 34 ods. 1 písm. a) sa slová „ v odbore prevádzkovania dráh“ nahrádzajú slovami „v riadiacej činnosti pri prevádzkovaní príslušného druhu dráhy“.

32. V § 34 ods. 1 písm. b) sa slová „v  odbore prevádzkovania dopravy na dráhe“ nahrádzajú slovami „v riadiacej činnosti pri prevádzkovaní dopravy na príslušnom druhu dráhy“.

33. § 34a sa dopĺňa odsekom 3, ktorý znie:
„(3) Žiadateľ sa nepovažuje za finančne spôsobilého, ak má nedoplatky na daniach alebo na odvodoch na zdravotné, dôchodkové a nemocenské poistenie a na poistenie v nezamestnanosti, alebo bol naňho vyhlásený konkurz alebo bol zamietnutý návrh na vyhlásenie konkurzu pre nedostatok majetku.“.

34. § 34b sa dopĺňa odsekom 3, ktorý znie:
„(3) Žiadateľ sa nepovažuje za finančne spôsobilého, ak má nedoplatky na daniach alebo na odvodoch na zdravotné, dôchodkové a nemocenské poistenie a na poistenie v nezamestnanosti, alebo bol naňho vyhlásený konkurz alebo bol zamietnutý návrh na vyhlásenie konkurzu pre nedostatok majetku.“.

35. V § 35 ods. 2 písm. c) sa na konci pripájajú slová „alebo ním ustanoveného zodpovedného zástupcu; to neplatí pre celoštátne a regionálne dráhy“.

36. V § 35 ods. 4 sa vypúšťa písmeno g).
Doterajšie písmeno h) sa označuje ako písmeno g).

37. Za § 38 sa vkladajú § 38a až 38m, ktoré vrátane nadpisov znejú:
„§ 38a
Žiadosť o udelenie licencie na prevádzkovanie dopravy na celoštátnej alebo regionálnej dráhe
(1) Žiadosť o udelenie licencie musí obsahovať
a)	obchodné meno, sídlo, právnu formu, ako aj meno, priezvisko a bydlisko osoby alebo osôb, ktoré sú jej štatutárnym orgánom,
b)	identifikačné číslo, ak bolo pridelené,
c)	údaje o rozsahu a množstve dopravy v určitom časovom období,
d)	údaje o počte a druhu prevádzkovaných dráhových vozidiel,
e)	dobu, na akú sa žiada udelenie licencie,
f)	údaje o odbornej spôsobilosti zamestnancov zodpovedných za bezpečnosť a podrobnosti týkajúce sa školenia zamestnancov.
(2) K žiadosti o udelenie licencie žiadateľ pripojí
a)	výpis z registra trestov všetkých členov štatutárneho orgánu nie starší ako tri mesiace,
b)	výpis z obchodného registra,
c)	doklad preukazujúci odbornú spôsobilosť aspoň jedného z členov štatutárneho orgánu,
d)	doklady preukazujúce finančnú spôsobilosť (§ 34b), 
e)	doklad o zaplatení správneho poplatku.

Licencia na prevádzkovanie dopravy na celoštátnej alebo regionálnej dráhe
§ 38b
(1)	Licenciu udeľuje na základe žiadosti príslušný dráhový správny úrad.
(2)	Príslušný dráhový správny úrad rozhodne o udelení licencie do 90 dní od doručenia žiadosti o udelenie licencie.
(3)	Príslušný dráhový správny úrad licenciu neudelí, ak žiadateľ nespĺňa podmienky na udelenie licencie.
(4)	Príslušný dráhový správny úrad v rozhodnutí o udelení licencie určí podmienky na prevádzkovanie dopravy na dráhe týkajúce sa najmä bezpečnosti dopravy na dráhe.
(5)	Licencia vydaná príslušným úradom členského štátu je platná na celom území Slovenskej republiky.

§ 38c
Licencia obsahuje
a)	obchodné meno, sídlo, právnu formu, ako aj meno, priezvisko a bydlisko osoby alebo osôb, ktoré sú jej štatutárnym orgánom,
b)	identifikačné číslo, ak bolo pridelené.
c)	dátum začatia prevádzkovania dopravy na dráhe.

§ 38d
(1) Príslušný dráhový správny úrad rozhodne o zmene licencie, ak
a) je to nevyhnutné na dodržanie záväzkov vyplývajúcich z medzinárodnej zmluvy,
b) sa zmenili údaje uvedené v žiadosti o udelenie licencie, ktoré boli podkladom na jej udelenie.
(2) Držiteľ licencie je povinný oznámiť a predložiť príslušnému dráhovému správnemu úradu zmeny údajov, ktoré boli obsahom žiadosti o vydanie licencie, do 15 dní od vzniku zmien. Príslušný dráhový správny úrad s ohľadom na rozsah oznámených zmien rozhodne o prípadnej zmene alebo odňatí licencie a informuje Európsku komisiu.

§ 38e
(1)	Príslušný dráhový správny úrad môže licenciu odňať, ak držiteľ licencie
a)	porušuje povinnosti ustanovené týmto zákonom,
b)	neplní podmienky určené v licencii,
(2)	Príslušný dráhový správny úrad odníme licenciu, ak držiteľ licencie
a)	požiadal o odňatie licencie,
b)	je v konkurznom konaní.
(3)	O odňatí licencie príslušný dráhový správny úrad informuje Európsku komisiu.

§ 38f
Licencia stráca platnosť
a)	dňom zániku právnickej osoby, ktorá je držiteľom licencie,
b)	dňom právoplatnosti rozhodnutia príslušného dráhového správneho úradu o odňatí licencie.

Prideľovanie kapacity dopravnej cesty
§ 38g
(1)	Kapacitou dopravnej cesty je možnosť naplánovať na určité časové obdobie vlakové cesty požadované na úseku dopravnej cesty.
(2)	Prevádzkovateľ dráhy pre účely prevádzkovania dopravy na dráhe prideľuje žiadateľom dopravnú cestu podľa rozsahu jej technickej kapacity maximálne na dobu trvania platnosti cestovného poriadku.
(3)	Prevádzkovateľ dráhy je pri prideľovaní kapacity povinný postupovať tak, aby kapacita dopravnej cesty bola prideľovaná spravodlivým a nediskriminačným spôsobom.
(4)	Pridelenú kapacitu nemožno previesť na iného dopravcu.

§ 38h
(1)	Prevádzkovateľ dráhy po prerokovaní so žiadateľmi o pridelenie kapacity dopravnej cesty spracuje najneskôr 16 mesiacov pred platnosťou cestovného poriadku sieťové vyhlásenie, ktoré zverejní vo Vestník Ministerstva dopravy, pôšt a telekomunikácií (ďalej len „vestník dopravy“).
(2)	Sieťové vyhlásenie musí obsahovať
a)	charakter dopravnej cesty a jej kapacitu, ktorá je dostupná pre dopravcov,
b)	zásady, kritériá a podmienky prideľovania kapacity dopravnej cesty,
c)	zásady spoplatňovania dopravnej cesty,
d)	podmienky prístupu na dopravnú cestu,
e)	podmienky pre prideľovanie kapacity dopravnej cesty na obdobie presahujúce platnosť cestovného poriadku a zásady uzatvárania rámcových zmlúv o rezervácii kapacity s dopravcom,
f)	podmienky vzdania sa pridelenej kapacity pri jej nevyužívaní,
g)	podmienky odobratia pridelenej kapacity pri jej nevyužívaní alebo čiastočnom využívaní vrátane informácie o cene za nevyužívanie pridelenej kapacity,
h)	postupy a kritériá používané v prípade preťaženej dopravnej cesty,
i)	princípy, ktorými sa riadi koordinačný proces,
j)	informácie o cene za použitie dopravnej cesty,
k)	náležitosti žiadosti o pridelenie kapacity dopravnej cesty,
l)	podrobnosti o obmedzeniach využitia dopravnej cesty v prípade jej údržby,
m)	určenie rezervnej kapacity dopravnej cesty pre mimoriadne prípady a postup pri jej využívaní.

§ 38i
(1)	Žiadosť o pridelenie kapacity dopravnej cesty môže podať
a)	dopravca, ktorý má platnú licenciu,
b)	dopravca, ktorý je v rámci Európskej únie oprávnený prevádzkovať nákladnú železničnú dopravu alebo kombinovanú dopravu na dráhach zaradených do európskeho železničného systému,
c)	medzinárodné združenie oprávnených železničných podnikov, ktoré majú sídlo v rôznych členských štátoch, na pridelenie kapacity na dráhach zaradených do európskeho železničného systému.
(2)	Žiadosť o pridelenie kapacity dopravnej cesty podáva žiadateľ prevádzkovateľovi dráhy po zverejnení sieťového vyhlásenia, najneskôr do 12 mesiacov pred dňom platnosti cestovného poriadku.

§ 38j
(1)	Prevádzkovateľ dráhy pridelí kapacitu dopravnej cesty pokiaľ žiadateľ splnil podmienky pre pridelenie kapacity určené v zverejnenom sieťovom vyhlásení a kapacita dopravnej cesty to dovoľuje; pritom postupuje tak, aby nedošlo k zvýhodneniu niektorého žiadateľa. Prevádzkovateľ dráhy je oprávnený prednostne prideliť kapacitu dopravnej cesty žiadateľovi, ktorý zabezpečuje dopravnú obslužnosť zmluvou o prevádzkovaní dopravy a ktorého hlavným predmetom podnikania je verejná doprava na dráhe. Kapacitu dopravnej cesty pridelí na dobu platnosti cestovného poriadku.
(2)	Prevádzkovateľ dráhy prideľuje kapacitu dopravnej cesty za cenu určenú príslušným dráhovým správnym úradom vymedzením rámcových časových trás vlakov.
(3)	Ak nie je možné uspokojiť všetky uplatnené požiadavky na pridelenie kapacity dopravnej cesty, je prevádzkovateľ dráhy oprávnený vykonať koordináciu požiadaviek a navrhnúť všetkým žiadateľom v primeranej miere inú kapacitu dopravnej cesty, ktorá nezodpovedá v plnom rozsahu jednotlivým žiadostiam. Koordináciou je postup, ktorým sa prevádzkovateľ dráhy a žiadatelia pokúšajú riešiť konfliktné situácie, ktoré vznikajú pri požiadavkách na kapacitu dopravnej cesty.
(4)	Ak žiadateľ nesúhlasí s vykonanou koordináciou požiadaviek, oznámi svoj nesúhlas písomne do troch pracovných dní odo dňa doručenia návrhu na pridelenie kapacity dopravnej cesty prevádzkovateľovi dráhy, ktorý o ňom rozhodne najneskôr do 10 pracovných dní odo dňa doručenia nesúhlasu žiadateľa.
(5)	Ak po koordinácii požiadaviek nie je možné primerane uspokojiť všetky požiadavky na kapacitu dopravnej cesty, musí prevádzkovateľ dráhy vyhlásiť príslušný úsek dopravnej cesty za preťažený. Preťaženou dopravnou cestou je úsek dopravnej cesty, na ktorom aj po koordinácii požiadaviek na jeho kapacitu nemôže byť po určitú dobu plne uspokojený dopyt po kapacite.
(6)	Ak bola dopravná cesta vyhlásená ako preťažená, prevádzkovateľ dráhy vykoná kapacitnú analýzu, ktorú musí ukončiť do dvoch mesiacov potom, ako bola dopravná cesta vyhlásená za preťaženú.
(7)	Kapacitná analýza obsahuje dôvody preťaženia a opatrenia, ktoré môžu znížiť preťaženie. Každé opatrenie musí zahŕňať najmä presmerovanie a časové preloženie dopravných služieb, zmeny cestovnej rýchlosti a zlepšenie dopravnej cesty.
(8)	Prevádzkovateľ dráhy po šiestich mesiacoch po ukončení kapacitných analýz predloží príslušnému dráhovému správnemu úradu plán na zvýšenie kapacity vypracovaný po konzultácii s dopravcami na preťaženej dopravnej ceste.
(9)	Plán na zvýšenie kapacity musí obsahovať dôvody preťaženie, predpokladaný vývoj prepravy, prekážky v rozvoji dopravnej cesty, možnosti a náklady na zvýšenie kapacity vrátane predpokladaných zmien v cenách za použitie dopravnej cesty.
(10)	Ak bola vlaková cesta v priebehu minimálne jedného mesiaca využitá pod kapacitu stanovenú v sieťovom vyhlásení musí prevádzkovateľ dráhy požiadať dopravcu o vzdanie sa nároku na vlakovú cestu. 
(11)	Nevyužitú kapacitu dopravnej cesty prideľuje prevádzkovateľ dráhy žiadateľom v priebehu platnosti cestovného poriadku podľa časového poradia podania žiadostí o pridelenie kapacity; prednostne pridelí nevyužitú kapacitu dopravnej cesty žiadateľovi, ktorý má potvrdené štátom zabezpečovať dopravnú obslužnosť územia zmluvou o prevádzkovaní dopravy a ktorého hlavným predmetom podnikania je verejná doprava na dráhe.

§ 38k
Pri nedostatku kapacity dopravnej cesty je prevádzkovateľ dráhy oprávnený prednostne prideliť kapacitu dopravnej cesty žiadateľovi, ktorý chce prevádzkovať
a)	verejnú osobnú dopravu na dráhe na zabezpečenie dopravných potrieb štátu alebo na zabezpečenie základnej dopravnej obslužnosti územného obvodu kraja,
b)	medzinárodnú tranzitnú dopravu na dráhe alebo kombinovanú dopravu.

§ 38l
(1) Žiadateľ o pridelenie kapacity dopravnej cesty môže požiadať príslušný dráhový správny úrad o preskúmanie
a)	sieťového vyhlásenia a kritérií v ňom obsiahnutých,
b)	pridelenia kapacity dopravnej cesty, pokiaľ jeho požiadavkám nebolo vyhovené alebo bolo vyhovené iba v obmedzenom rozsahu,
c)	spôsobu spoplatnenia a úrovne alebo štruktúry ceny za použitie dopravnej cesty,
d)	bezpečnostného osvedčenia,
e)	cien za vnútroštátnu železničnú osobnú dopravu.
(2) Ak zistí príslušný dráhový správny úrad nesprávny postup prevádzkovateľa dráhy pri spracovaní sieťového vyhlásenia alebo pri prideľovaní kapacity dopravnej cesty, rozhodne o zmene sieťového vyhlásenia alebo rozhodne o pridelení kapacity.

§ 38m
Regulácia cien za použitie celoštátnej alebo regionálnej dráhy
(1)	Reguláciou cien za použitie dopravnej cesty je
a)	určenie spôsobu výpočtu maximálnej ceny za použitie dopravnej cesty, ktorej poskytnutie sa považuje za vykonávanie regulovanej činnosti,
b)	určenie maximálnej ceny za použitie dopravnej cesty, ktorej poskytnutie sa považuje za vykonávanie regulovanej činnosti,
(2)	Spôsob výpočtu ceny podľa odseku 1 písm. a) a cena určená podľa odseku 1 písm. b) majú zohľadňovať ekonomicky oprávnené náklady a primeraný zisk14a). 
(3)	Rozsah regulácie cien ustanovuje príslušný dráhový správny úrad rozhodnutím o regulácii cien. Rozhodnutie o regulácii cien sa zverejňuje v Zbierke zákonov Slovenskej republiky a vo vestníku dopravy.
(4)	Podrobnosti o postupe pri regulácii cien za použitie dopravnej cesty a pri určovaní rozsahu ekonomicky oprávnených nákladov a primeraného zisku podľa odseku 2 ustanoví všeobecne záväzný právny predpis, ktorý vydá príslušný dráhový správny úrad.“.
Poznámka pod čiarou k odkazu 14) znie:
„14a) § 2 ods. 3 zákona Národnej rady Slovenskej republiky č. 18/1996 Z.z. v znení zákona č. 276/2001 Z.z.“.

38. Nadpis § 39 znie: „Žiadosť o udelenie licencie na prevádzkovanie dopravy na vlečke, električkovej, trolejbusovej, lanovej a špeciálnej dráhe“.

39. V § 40 ods. 2 sa vypúšťa písmeno e).
Doterajšie písmeno f) sa označuje ako písmeno e).

40. Nadpis § 41 znie: „Licencia na prevádzkovanie dopravy na vlečke, električkovej, trolejbusovej, lanovej a špeciálnej dráhe.“

41. V § 41 ods. 5 sa vypúšťa druhá veta a písmená a) až c).

42. V § 43 ods. 1 sa vypúšťa písmeno a).
Doterajšie písmená b) a c) sa označujú ako písmená a) a b).

43. § 46a vrátane nadpisu znie:
„§ 46a
Bezpečnostné osvedčenie 
(1)	Dopravca musí mať ku dňu začatia prevádzkovania dopravy na celoštátnej alebo regionálnej dráhe vykonávanej na základe licencie bezpečnostné osvedčenie. Bezpečnostné osvedčenie vydáva príslušný dráhový správny úrad na základe žiadosti dopravcu.
(2)	Dopravca bezpečnostným osvedčením preukazuje, že
a)	spĺňa podmienky odbornej, zdravotnej, zmyslovej a psychologickej spôsobilosti osôb zabezpečujúcich prevádzkovanie dopravy na dráhe,
b)	spĺňa podmienky ustanovené týmto zákonom na prevádzkovanie dráhových vozidiel,
c)	má vytvorený systém riadenia bezpečnosti, ktorý obsahuje určenie zodpovednosti v rámci organizačnej štruktúry.“.

44. V § 46b sa odsek 2 dopĺňa písmenom i), ktoré znie: 
„i) preukázať sa na výzvu vodiča dráhového vozidla, sprievodcu dráhového vozidla alebo iného zamestnanca dopravcu povereného výkonom kontroly preukazom totožnosti pri zakúpení cestovného lístka prostredníctvom internetu, v prípade kontroly preukazov na základe ktorých je priznaná zľava cestovného a v prípade vymáhania náhrad škôd v zmysle prepravného poriadku dopravcu.“.

45. V § 46b ods. 3 písm. b) sa slovo „stonásobok“ nahrádza slovami „do stonásobku“ a na konci sa pripájajú tieto slová: „a určí ju dopravca v prepravnom poriadku.“:

46. V § 48 ods. 2 sa na konci pripájajú tieto slová: „a príslušnému dráhovému správnemu úradu“.

47. Za § 48 sa vkladajú § 48a až 48c, ktoré vrátane nadpisov znejú:
„§ 48a
Regulácia bezpečnosti na celoštátnej alebo regionálnej dráhe
Regulácia bezpečnosti zahŕňa
a)	rozvoj bezpečnosti, vypracovávanie plánov a správ o bezpečnosti, tvorbu pravidiel a noriem,
b)	certifikáciu organizácií, ktoré konštruujú, vyrábajú, montujú alebo opravujú dráhové vozidlá a iné subsystémy interoperability,
c)	schvaľovanie dráhových vozidiel železničných dráh,
d)	vykonávanie dohľadu a vyšetrovanie nehôd.

§ 48b
Správy o bezpečnosti
(1)	Prevádzkovatelia dráhy a dopravcovia sú povinní predložiť príslušnému dráhovému správnemu úradu každý rok do 30.júna výročnú správu o bezpečnosti za predchádzajúci kalendárny rok.
(2)	Správa podľa odseku 1 musí obsahovať
a)	dosiahnuté ciele v oblasti bezpečnosti,
b)	výsledky plánu bezpečnosti,
c)	výsledky auditu vnútornej bezpečnosti.
(3)	Príslušný dráhový správny úrad je povinný každý rok do 30.júla zverejniť vo vestníku dopravy výročnú správu týkajúcu sa jeho činnosti v oblasti bezpečnosti za predchádzajúci kalendárny rok.
(4)	Správa podľa odseku 3 musí obsahovať
a)	stav vývoja bezpečnosti v železničnej doprave,
b)	zmeny v právnych predpisoch v oblasti bezpečnosti a regulácii bezpečnosti,
c)	výsledky a skúsenosti z dohľadu nad prevádzkovateľmi dráhy a dopravcami.

§ 48c
Vyšetrovanie nehôd
(1)	Príslušný dráhový správny úrad môže vyšetrovať nehody, výsledkom ktorých je jedna alebo viac usmrtených osôb, päť alebo viac vážne zranených osôb alebo materiálne škody značného rozsahu.
(2)	Príslušný dráhový správny úrad môže vyšetrovať aj iné nehody a úrazy, ak nezávislé vyšetrovanie predpokladá, že to bude mať dopad na bezpečnosť v železničnej doprave.
(3)	Vyšetrovanie musí byť nezávislé na prevádzkovateľovi dráhy alebo dopravcovi.
(4)	Príslušný dráhový správny úrad pri vyšetrovaní nehôd môže požiadať o spoluprácu iné orgány Slovenskej republiky.“.

48. V § 50 ods. 1 sa vypúšťajú slová „typovým osvedčením“.

49. V § 50 ods. 2 sa vypúšťa tretia veta.

50. V § 50 sa za odsek 4 vkladá nový odsek 5, ktorý znie:
„(5) Na základe kladného výsledku overenia podľa odseku 2 a 4, príslušný dráhový správny úrad schváli technickú spôsobilosť dráhového vozidla na prevádzku a pri určených dráhových vozidlách vydá technický preukaz dráhového vozidla.“.
Doterajší odsek 5 sa označuje ako odsek 6.

51. V § 51 ods. 2 sa za slová „typu dráhového vozidla“ vkladajú slová „alebo nie sú vykonávané predpísané technické kontroly a skúšky“ a za slovo „odoberie“ sa vkladajú slová „u určených dráhových vozidiel“.

52. V § 52 sa za odsek 3 vkladá nový odsek 4, ktorý znie:
„(4) Viesť dráhové vozidlo bez preukazu na vedenie dráhového vozidla môžu osoby pri výcviku alebo pri skúške na vedenie dráhového vozidla pod dohľadom určenej osoby dopravcu, ktorá vlastní preukaz na vedenie príslušného dráhového vozidla a ktorá je povinná dbať na dodržanie určených podmienok  bezpečnosti dopravy na dráhe.“.
Doterajšie odseky 4 a 5 sa označujú ako odseky 5 a 6.

53. V § 57 ods. 1 v prvej vete sa slovo „a“ nahrádza čiarkou a za slová „zariadení v prevádzke“ sa vkladajú slová „ a kontrolu činnosti vo zváraní a nedeštruktívnom skúšaní (§ 55)“.

54. V § 57 ods. 2 v prvej vete sa slovo „a“ nahrádza čiarkou a za slová „obsluhu určeného technického zariadenia“ sa vkladajú slová „a kontrolu činnosti vo zváraní a nedeštruktívnom skúšaní“.

55. V § 57 ods. 2 sa slovo „osvedčenie“ nahrádza slovom „doklad“.

56. V § 57a sa za odsek 4 vkladá nový odsek 5, ktorý znie :
„(5) Prevádzkovateľ určeného technického zariadenia je povinný vykonať vlastné zisťovanie príčin vzniku mimoriadnej udalosti, viesť ich evidenciu a evidenciu príčin vzniku a vykonať potrebné opatrenia“.
Doterajší odsek 5 sa označuje ako odsek 6.

57. Za šiestu časť zákona sa vkladá nová siedma časť, ktorá vrátane nadpisu znie :
„SIEDMA ČASŤ
INTEROPERABILITA EURÓPSKEHO ŽELEZNIČNÉHO SYSTÉMU
§ 57b
(1)	Interoperabilitou je schopnosť systému transeurópskych konvenčných železníc umožniť bezpečný a nepretržitý pohyb dráhového vozidla na dráhach európskeho železničného systému.
(2)	Subsystémy znamenajú rozdelenie systému transeurópskych konvenčných železníc uvedené v prílohe č. 3. Tieto subsystémy sú štrukturálne a prevádzkové a musia spĺňať základné požiadavky.
(3)	Komponenty interoperability znamenajú akýkoľvek základný komponent, skupinu komponentov, montážne podskupiny alebo úplné montážne celky začlenené, alebo určené na začlenenie do subsystému, na ktorých priamo alebo nepriamo závisí interoperabilita systému transeurópskych konvenčných železníc. Pod pojmom komponent sa rozumejú hmotné aj nehmotné veci.
(4)	Základné požiadavky sú požiadavky uvedené v prílohe č. 4, ktoré musí spĺňať systém transeurópskych konvenčných železníc, subsystémy a ich komponenty interoperability vrátane rozhrania.
(5)	Európskou špecifikáciou sa rozumie spoločná technická špecifikácia, európske technické schválenie alebo národná norma implementujúca európsku normu.
(6)	Technické špecifikácie interoperability (ďalej len „technická špecifikácia“) sú špecifikácie, ktoré platia pre každý subsystém alebo jeho časť tak, aby spĺňali základné požiadavky a aby sa zabezpečila interoperabilita systému transeurópskych konvenčných železníc.
(7)	Základné parametre sú regulačné, technické alebo prevádzkové podmienky, ktorú sú rozhodujúce pre interoperabilitu.
(8)	Notifikované orgány sú orgány zodpovedné za posudzovanie zhody alebo spôsobilosti na používanie komponentov interoperability, alebo za hodnotenie „ES“ postupu overovania subsystémov.
(9)	Rekonštrukcia je akákoľvek väčšia práca na zmenu subsystému alebo časti subsystému, ktorá zvýši výkonnosť subsystému.
(10)	Obnova je akákoľvek väčšia práca na náhradu subsystému alebo časti subsystému, ktorá nezmení výkonnosť subsystému.
(11)	Existujúci železničný systém je štruktúra skladajúca sa z tratí a stabilných zariadení existujúceho železničného systému a dráhové vozidlá všetkých kategórií a pôvodu, ktoré sa pohybujú na celoštátnej alebo regionálnej dráhe.
(12)	Špeciálny prípad znamená časť systému transeurópskych konvenčných železníc, pre ktorú sú potrebné špeciálne ustanovenia v technických špecifikáciách prechodne alebo natrvalo, z dôvodu geografických, topografických, urbanisticko-environmentálnych prekážok alebo prekážok, ktoré majú vplyv na kompatibilitu s existujúcim systémom. Môže to zahŕňať najmä železničné trate a siete izolované od zvyšku spoločenstva, prechodový prierez, rozchod koľaje alebo vzdialenosť osi koľaje a dráhové vozidlá určené výlučne pre miestnu a regionálnu dopravu alebo pre historické účely, ako aj dráhové vozidlá pochádzajúce z tretích štátov alebo určené pre tretie štáty, pokiaľ takéto dráhové vozidlá neprekračujú hranice medzi dvoma členskými štátmi.
(13)	Na zabezpečenie interoperability musí európsky železničný systém na území Slovenskej republiky, jeho štrukturálne a prevádzkové subsystémy a ich jednotlivé súčasti zodpovedať technickým špecifikáciám a spĺňať základné požiadavky na konštrukčné a prevádzkové podmienky.
(14)	Technické špecifikácie určené Európskou železničnou agentúrou uverejňuje Európska komisia v Úradnom vestníku Európskej únie.
(15)	Na posudzovanie zhody alebo vhodnosti použitia jednotlivých zložiek interoperability a subsystémov a vydávanie dokladu o zhode, sa vzťahujú osobitné predpisy. 19a)
(16)	Pred uvedením do prevádzky štrukturálnych subsystémov, ktoré budú súčasťou európskeho železničného systému, musí byť overená ich vhodnosť na použitie a kompatibilita so systémom do ktorého majú byť integrované.
(17)	Overenie kompatibility a vhodnosti na použitie štrukturálnych subsystémov podľa odseku 4, vykonáva právnická osoba autorizovaná podľa osobitného predpisu.20)
Poznámka pod čiarou k odkazu 20) znie :
„20) § 11 zákona Národnej rady Slovenskej republiky č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov.“.

§ 57 c
(1) Vlastník dráhy a prevádzkovateľ dráhy, ktorá je alebo bude súčasťou európskeho železničného systému, je povinný pri stavbe alebo modernizácii dráhy alebo stavby na dráhe, pri ich uvedení do užívania, prevádzke a údržbe, zaistiť dodržanie technických špecifikácii interoperability a základných požiadaviek na konštrukciu a prevádzkové podmienky.
(2) Príslušný dráhový správny úrad vydá kolaudačné rozhodnutie na užívanie novovybudovanej alebo modernizovanej železničnej dráhy alebo stavby na dráhe, ktorá sa stane súčasťou európskeho železničného systému za podmienky, že vlastník dráhy alebo jej prevádzkovateľ predloží doklady o vykonaných overeniach.
(3) Výrobcovia dráhových vozidiel železničných dráh a výrobcovia určených technických zariadení, ktoré sú alebo sa stanú súčasťou európskeho železničného systému sú povinní zabezpečiť, aby ich konštrukcia a technický stav spĺňali základné požiadavky na konštrukčné a prevádzkové podmienky  a technické špecifikácie. Na overovanie a schvaľovanie technickej spôsobilosti dráhových vozidiel a určených technických zaradení na prevádzku, platia ustanovenia § 50 a 56 tohoto zákona.
(4) Dopravca je povinný pri vykonávaní dopravy na dráhe, ktorá je alebo sa stane súčasťou európskeho železničného systému, používať dráhové vozidlo, ktoré spĺňa základné požiadavky na konštrukčné a prevádzkové podmienky a technické špecifikácie.
(5) O podmienkach prevádzkovania dráhového vozidla, pre ktoré nie sú vypracované technické špecifikácie na dráhach, ktoré sú súčasťou európskeho železničného systému, rozhodne na žiadosť dopravcu príslušný dráhový správny úrad.

§ 57d
Technické špecifikácie nemusia byť dodržané
a) pri stavbe novej železničnej dráhy alebo pri modernizácii, ktorá bola zahájená pred zverejnením technických špecifikácii v Úradnom vestníku európskeho spoločenstva,
b) pri obnove, rozšírení alebo modernizácii dráhy, ak dodržanie technickej špecifikácie by mohlo ohroziť ekonomickú realizáciu projektu alebo kompatibilitu systému dráh,
c) po obnove dráhy v súvislosti s nehodou alebo živelnou udalosťou, keď z dôvodu záujmu na rýchlom obnovení dopravy na dráhe nemožno z ekonomických alebo technických dôvodov dodržať technické špecifikácie,
d) pre dráhové vozidlá idúce do a zo štátov, ktorých rozchod koľají je odlišný od rozchodu dráh európskeho železničného systému, ak o tom rozhodne na návrh Slovenskej republiky Európska komisia; v mene Slovenskej republiky vystupuje ministerstvo.

§ 57e
(1) Prevádzkovateľ dráhy vedie evidenciu jednotlivých zložiek a subsystémov interoperability novobudovaných alebo modernizovaných dráh, ktoré sú zaradené do transeurópskeho konvenčného železničného systému.
(2) Na dráhe, ktorá je súčasťou transeurópskeho konvenčného železničného systému, dopravca vedie evidenciu ním používaných dráhových vozidiel, určených na pohyb na dráhach transeurópskeho konvenčného železničného systému.
(3) Prevádzkovateľ dráhy, ktorá je alebo sa stane súčasťou transeurópskeho konvenčného železničného systému, a dopravca na dráhe ktorá je súčasťou transeurópskeho konvenčného železničného systému, sú povinní každoročne do 31. decembra, podľa nimi vedenej evidencie spracovať informáciu o aktuálnom stave dráh zaradených do transeurópskeho konvenčného železničného systému a o dráhových vozidlách určených a používaných na pohyb na dráhach transeurópskeho konvenčného železničného systému.
(4) Informácie podľa odseku 3 sú povinní každoročne poskytnúť do 31.januára nasledujúceho roka príslušnému dráhovému správnemu úradu a  uverejniť vo vestníku dopravy.
(5) Informáciu o aktuálnom stave dráh zaradených do transeurópskeho konvenčného železničného systému a o dráhových vozidlách určených a používaných na pohyb na dráhach transeurópskeho konvenčného železničného systému, zasiela príslušnému dráhovému správnemu úrad každoročne príslušným úradom členských štátov a spoločnému orgánu poverenému Európskou komisiou.“.
Doterajšia siedma, ôsma a deviata časť sa vrátane nadpisov označujú ako ôsma, deviata a desiata časť.

58. V § 58 sa slová „až do výšky 1 000 000 Sk“ nahrádzajú slovami „od 100 000 Sk do 5 000 000 Sk“.

59. V § 59 sa slová „až do výšky 1 000 000 Sk“ nahrádzajú slovami „od 100 000 Sk do 10 000 000 Sk“.

60. V § 59 písm. d) sa na konci pripájajú slová „a pridelenú kapacitu dráhy“.

61.§ 59 sa dopĺňa písmenom f), ktoré znie: 
„f) neumožní poverenej osobe výkon štátneho dozoru.“.

62. V § 60 sa slová „až do výšky 1 000 000 Sk“ nahrádzajú slovami „od 500 000 Sk do 10 000 000 Sk“.

63. § 60 sa dopĺňa písmenom h) ktoré znie :
„h) neumožní poverenej osobe výkon štátneho dozoru.“.

64. § 61 sa odsek 1 dopĺňa písmenom e) ktoré znie :
„e) neumožní poverenej osobe výkon štátneho dozoru.“.

65. V § 62 ods. 1 sa na konci pripájajú slová „ak ide o pokračujúce neoprávnené prevádzkovanie dopravy na dráhe, najneskôr do troch rokov od doby, keď neoprávnená činnosť ešte trvala.“.

66. V § 62 sa za odsek 2 vkladajú odseky 3 a 4, ktoré znejú:
„(3) Pri porušení cenovej disciplíny sa sankcie ukladajú podľa osobitného predpisu21).
(4) Pri opätovnom porušení povinností možno pokutu uložiť opakovane.“.
Doterajší ods. 3 sa označuje ako ods. 5.
Poznámka pod čiarou k odkazu 21) znie:
„21) § 18 zákona Národnej rady Slovenskej republiky č. 18/1996 Z.z. o cenách.“.

67. V § 63 a v celom texte zákona sa slová „Štátny dráhový úrad“ nahrádzajú slovami „Úrad pre reguláciu železničnej dopravy“ v príslušnom gramatickom tvare.

68. § 64 znie:
„§ 64
(1)	Zriaďuje sa Úrad pre reguláciu železničnej dopravy (ďalej len „úrad“) ako orgán štátnej správy vo veciach dráh, národný regulátor a cenový orgán22) v oblasti celoštátnych a regionálnych dráh, ktorý vykonáva pôsobnosť podľa tohto zákona s výnimkou vecí, o ktorých rozhoduje ministerstvo a samosprávne kraje.
(2)	Úrad je rozpočtová organizácia23) so sídlom v Bratislave. Finančnými vzťahmi24) je zapojený na štátny rozpočet prostredníctvom rozpočtovej kapitoly ministerstva.
(3)	Úrad môže mimo svojho sídla zriaďovať stále alebo dočasné pracoviská.
(4)	Úrad vykonáva činnosti efektívne, objektívne, transparentne a nediskriminačne. Rozhodnutia, opatrenia a informácie vrátane informácií, ktoré prispejú k otvorenému a funkčne konkurenčnému rozhodujúcemu trhu zverejňuje na internete a vo vestníku dopravy pričom zabezpečuje ochranu údajov.
(5)	Na čele Úradu je predseda, ktorého vymenúva a odvoláva Národná rada Slovenskej republiky na návrh vlády Slovenskej republiky.
(6)	Predseda úradu
a)	riadi úrad a zodpovedá za jeho činnosť,
b)	koná ako štatutárny orgán úradu v mene úradu vo všetkých veciach,
c)	podpisuje všeobecne záväzné právne predpisy vydávané úradom,
d)	schvaľuje organizačný poriadok úradu.
(7)	Predsedu úradu v jeho neprítomnosti zastupuje podpredseda úradu, ktorého vymenúva a odvoláva predseda úradu na základe výsledkov výberového konania podľa osobitného predpisu25).
(8)	Funkčné obdobie predsedu úradu a podpredsedu úradu je šesť rokov. Tá istá osoba môže vykonávať funkciu predsedu úradu alebo podpredsedu úradu najviac dve po sebe nasledujúce funkčné obdobia.
(9)	Platové a ďalšie náležitosti predsedu úradu určuje vláda podľa osobitného predpisu25).
(10)	Predseda úradu a podpredseda úradu nesmú počas funkčného obdobia
a)	vykonávať funkciu v politickej strane alebo v politickom hnutí, ani pôsobiť v ich prospech,
b)	vykonávať funkciu v inom štátnom orgáne alebo v orgáne právnickej osoby zriadenej zákonom ako verejnoprávna inštitúcia,
c)	byť zamestnancom, spoločníkom alebo konateľom právnickej osoby, členom jej štatutárneho orgánu, riadiaceho orgánu, kontrolného orgánu, štatutárnym orgánom alebo zamestnancom fyzickej osoby, ani mať podiel na základnom imaní alebo podiel na hlasovacích právach týchto osôb, ani pôsobiť v ich prospech alebo neprospech, ak sú tieto osoby prevádzkovateľom dráhy alebo dopravcom; toto obmedzenie sa vzťahuje aj na blízke osoby26) predsedu úradu a podpredsedu úradu.
(11) Výkon funkcie predsedu úradu a podpredsedu úradu sa skončí
a)	uplynutím funkčného obdobia,
b)	vzdaním sa funkcie,
c)	odvolaním z funkcie,
d)	bol odsúdený za úmyselný trestný čin alebo za trestný čin spáchaný z nedbanlivosti priamo súvisiaci s jeho výkonom funkcie,
e)	bol pozbavený spôsobilosti na právne úkony,
f)	úmrtím alebo vyhlásením za mŕtveho.
(12) Predseda úradu sa môže vzdať funkcie písomným oznámením predsedovi vlády. Funkčné obdobie predsedu úradu zaniká vymenovaním nového predsedu úradu. Podpredseda úradu sa môže vzdať funkcie písomným oznámením predsedovi úradu.
(13) Predseda úradu a podpredseda úradu môže byť odvolaný z funkcie, ak
a)	si neplní povinnosti podľa tohoto zákona alebo nezabezpečí, aby úrad plnil povinnosti, ktoré mu ukladá zákon,
b)	počas najmenej šiestich po sebe nasledujúcich mesiacov nevykonáva svoju funkciu.“.
Poznámky pod čiarou k odkazom 22 až 25 znejú:
„22) § 20 ods.1 písm. d) zákona Národnej rady Slovenskej republiky č. 18/1996 Z. z. o cenách v znení neskorších predpisov.
23) § 21 ods. 4 písm. a) zákona Národnej rady Slovenskej republiky č. 303/1995 Z.z. o rozpočtových pravidlách. 
24) § 21 ods. 2 zákona Národnej rady Slovenskej republiky č. 303/1995 Z.z. v znení neskorších predpisov.
25) Zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov . 
26) § 116 Občianskeho zákonníka.“.

69. V § 65 písm. c) znie: 
„c) je v správnom konaní odvolacím orgánom proti rozhodnutiam úradu vo veciach stavebného konania a odvolacím orgánom proti rozhodnutiam samosprávnych krajov,“.

70. V § 65 písmeno f) znie:
„f) rozhoduje o zaradení železničnej dráhy do európskeho železničného systému a o zmenách tohoto zaradenia,“.

71. V § 65 písm. h) sa vypúšťa slovo „železničné“.

72. V § 65 písm. k) sa číslo „16a“ v odkaze nad slovom „predpisu“ a v poznámke pod čiarou k nemu nahrádza číslom „27“.

73. § 65 sa dopĺňa písmenami l) až o), ktoré znejú:
„l) určuje priority štátnej dopravnej politiky v oblasti železničnej dopravy a regulácie, ktoré sú záväzné pre všetky orgány, ktoré pôsobia v oblasti železničnej dopravy, ako aj pre prevádzkovateľov dráhy a dopravcov,
m) schvaľuje investičné a finančné programy a plány, pričom prihliada na zabezpečenie optimálneho a efektívneho využívania celoštátnych a regionálnych dráh, 
n) vyjadruje sa k opatreniam a informáciám, ktoré úrad zverejňuje,
o) vymenúva vedúceho vyšetrovateľa nehôd.“.

74. Za § 65 sa vkladajú § 65a a 65b, ktoré znejú:
„§ 65a
Úrad v rámci svojej pôsobnosti na základe tohto zákona alebo podľa medzinárodných zmlúv, ktorými je Slovenská republika viazaná
a)	sleduje nediskriminačné zaobchádzanie prevádzkovateľa dráhy so žiadateľmi o prístup na dopravnú cestu a je odvolacím orgánom vo veciach
1.	týkajúcich sa sieťového vyhlásenia a kritérií v ňom obsiahnutých,
2.	prideľovania kapacity dopravnej cesty,
3.	režimu spoplatňovania,
4.	úrovne alebo štruktúry cien za použitie dopravnej cesty,
b)	vydáva a odníma licencie dopravcom,
c)	vydáva a odníma bezpečnostné osvedčenie,
d)	kontroluje dodržiavanie licencií dopravcami,
e)	vydáva a odníma povolenia na prevádzkovanie dráhy,
f)	vykonáva reguláciu cien za používanie dopravnej cesty a reguláciu cien vo vnútroštátnej železničnej osobnej doprave,
g)	schvaľuje zmluvy o prístupe na dopravnú cestu medzi prevádzkovateľom dráhy a dopravcom,
h)	schvaľuje typy dráhových vozidiel železničných dráh a ich podstatné zmeny znamenajúce odchýlku od schváleného typu,
i)	poveruje právnické osoby na overovanie odbornej spôsobilosti zamestnancov prevádzkovateľa lanovej dráhy a dopravcu na lanovej dráhe,
j)	vyšetruje nehody v obvode dráhy (§ 48c),
k)	zabezpečuje reguláciu bezpečnosti (§ 48a),
l)	spolupracuje a vymieňa si informácie s regulačnými úradmi alebo obdobnými úradmi iných štátov,
m)	vydáva na základe zákona všeobecne záväzné právne predpisy, ktoré sa vyhlasujú uverejnením v Zbierke zákonov Slovenskej republiky28) (§ 38m),
n)	vykonáva štátny dozor a ukladá sankcie.

§ 65b
Predkladanie správ Národnej rade Slovenskej republiky 
Úrad každoročne predkladá Národnej rade Slovenskej republiky do 31.mája nasledujúceho roka správu o činnosti a hospodárení úradu.“.
Poznámka pod čiarou k odkazu 27) znie:
„28) Zákon Národnej rady Slovenskej republiky č. 1/1993 Z.z. o Zbierke zákonov Slovenskej republiky v znení neskorších predpisov.“.

75. V § 66 ods.1 písmeno e) znie:
„e) vydávania a odnímania dokladov o odbornej spôsobilosti fyzických osôb na vykonávanie revízií, prehliadok, skúšok, obsluhy určených technických zariadení a kontrolu činnosti vo zváraní a nedeštruktívnom skúšaní (§ 57),“.

76. § 66 ods. 1 sa dopĺňa písmenom g), ktoré znie:
„g) schvaľovania technickej spôsobilosti dráhových vozidiel na prevádzku, rozhodovania o nespôsobilosti dráhových vozidiel na prevádzku, vydávania a odnímania technických preukazov dráhového vozidla.“.

77. V § 66 ods. 2 sa vypúšťa druhá veta.

78. V § 67 odseky 2 a 3 znejú:
(2) Výkonom štátneho odborného dozoru sa zisťuje, či:
a) prevádzkovatelia dráh a dopravcovia dodržujú podmienky a plnia povinnosti ustanovené týmto zákonom a všeobecne záväznými právnymi predpismi vydanými na jeho základe, či prevádzkujú dráhu podľa povolenia a uskutočňujú dopravu na dráhe podľa licencie,
b) prevádzkovatelia určených technických zariadení plnia povinnosti ustanovené týmto zákonom a všeobecne záväznými právnymi predpismi vydanými na jeho základe na uvádzanie do prevádzky a prevádzku, obsluhu, údržbu, opravy, revízie a skúšky určených technických zariadení.
(3) Výkonom štátneho odborného technického dozoru sa zisťuje, či určené technické zariadenia (§ 54) spĺňajú požiadavky technickej bezpečnosti a sú spôsobilé na bezpečnú prevádzku, či určené činnosti (§ 55) vykonávajú podnikatelia na základe a za podmienok vydaného oprávnenia a činnosti (§ 57) vykonávajú osoby odborne spôsobilé v súlade s týmto zákonom a všeobecne záväznými predpismi vydanými na jeho základe.“.

79. Za § 67 sa vkladá § 67a, ktorý znie:
„§ 67a
Úrad vykonáva pôsobnosť orgánu dohľadu podľa osobitných predpisov29) vo veciach určených technických zariadení a interoperability a subsystémov železničných dráh, ktoré tvoria transeurópsky konvenčný železničný systém.“.
Poznámka pod čiarou k odkazu 28) znie :
„29) § 18 zákona č. 90/1998 Z.z. o stavebných výrobkoch v znení neskorších predpisov
      § 30 zákona č. 264/1999 Z.z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.“.

80. V § 68 odsek 3 sa vypúšťa slovo „dráhového“.

81. § 69a znie:
„§ 69a
(1)	Prevádzkovateľ celoštátnej alebo regionálnej dráhy, ktorý prevádzkuje dráhu na základe povolenia na prevádzkovanie dráhy, je povinný do 31.12.2005 požiadať úrad o vydanie povolenia na prevádzkovanie dráhy. Do rozhodnutia úradu sa tento prevádzkovateľ dráhy považuje za prevádzkovateľa dráhy, ktorému bolo vydané povolenie podľa tohto zákona.
(2)	Dopravca, ktorý prevádzkuje dopravu na celoštátnej alebo regionálnej dráhe na základe licencie, je povinný do 31.12.2005 požiadať úrad o vydanie licencie. Do rozhodnutia úradu sa dopravca považuje za dopravcu, ktorému bola udelená licencia podľa tohto zákona.
(3)	Dopravca, ktorý prevádzkuje verejnú osobnú dopravu na dráhe je povinný zabezpečiť v dráhových vozidlách technické a personálne podmienky na prepravu osôb s obmedzenou schopnosťou pohybu a orientácie na všetkých tratiach postupne do 10 rokov od nadobudnutia účinnosti tohto zákona.“.

82. Za § 69a sa vkladá § 69b, ktoré znejú:
„§69b
(1)	Zrušuje sa Štátny dráhový úrad.
(2)	Správa majetku štátu, ktorú k 31. decembru 2004 vykonával Štátny dráhový úrad prechádza od 1. januára 2005 na úrad.
(3)	Práva a povinnosti zo štátnozamestnaneckého pomeru štátnych zamestnancov Štátneho dráhového úradu, ktorí k 31. decembru 2004 vykonávali štátnu službu, prechádzajú na úrad.
(4)	Práva a povinnosti z pracovnoprávnych vzťahov zamestnancov Štátneho dráhového úradu, ktorí k 31. decembru 2004 vykonávali verejnú službu, prechádzajú na úrad.
(5)	Konanie začaté pred účinnosťou tohto zákona sa dokončí podľa tohto zákona.“.

83. V § 73 sa pôvodný text označuje odsekom 1 a dopĺňajú sa odseky 2 a 3, ktoré znejú: 
„(2) Všeobecný predpis o správnom konaní sa nevzťahuje na rozhodovanie o regulácii cien. 
(3) Proti rozhodnutiu úradu možno podať rozklad. O rozklade rozhoduje predseda úradu na základe návrhu ním zriadenej osobitnej komisie .

84. V § 75 sa vypúšťajú body 1 až 6, 9, 11, 13, 14, 16, 17, 20, 24 a 25.

85. Za § 75 sa vkladá § 76, ktorý znie:
„§ 76
Týmto zákonom sa preberajú právne akty Európskych spoločenstiev a Európskej únie uvedené v prílohe č. 5.“.

86. Zákon sa dopĺňa prílohami č. 1 až 5, ktoré znejú:

„Príloha č. 1
k zákonu Národnej rady Slovenskej republiky č. 164/1996 Z.z. v znení neskorších predpisov

Systém transeurópskych  konvenčných železníc

1.	dopravná cesta
Dopravnou cestou systému transeurópskych konvenčných železníc sú trate patriace do transeurópskej dopravnej siete.
Táto sieť môže byť rozdelená do nasledovných kategórií:
a)	trate určené pre osobnú dopravu;
b)	trate určené na zmiešanú dopravu (osobná a nákladná doprava);
c)	trate špeciálne projektované alebo rekonštruované pre nákladnú dopravu;
d)	uzly osobnej dopravy;
e)	uzly nákladnej dopravy vrátane intermodálnych terminálov;
f)	spojovacie trate medzi vyššie uvedenými traťami.
Táto infraštruktúra zahŕňa riadenie vlakov, systémy určovania polohy a navigácie; technické zariadenia pre spracovanie dát a telekomunikácie určené pre služby diaľkovej osobnej dopravy a nákladnej dopravy na sieti, aby bola zaručená bezpečnosť a harmonická prevádzka siete a účinné riadenie prepravy.
2.	dráhové vozidlá
Dráhové vozidlá musia zahŕňať všetky dráhové vozidlá, ktoré sa budú pravdepodobne pohybovať na celej alebo časti transeurópskej konvenčnej železničnej sieti, vrátane:
a)	dieselových alebo elektrických motorových vlakov;
b)	dieselových alebo elektrických motorových jednotiek;
c)	osobných vozňov;
d)	nákladných vagónov, vrátane dráhových vozidiel určených na prepravu nákladných automobilov.
Každá z týchto kategórií sa musí rozdeliť na:
a)	dráhové vozidlá pre medzinárodnú dopravu;
b)	dráhové vozidlá pre vnútroštátnu dopravu;
berúc do úvahy ich použitie v miestnej, regionálnej alebo diaľkovej preprave.
3.	Kompatibilita systému transeurópskych konvenčných železníc.
Kvalita železničných služieb v Európe závisí, medzi iným, na dokonalej kompatibilite medzi charakteristikami infraštruktúry (v najširšom zmysle, t. j. fixných častí všetkých príslušných subsystémov) a charakteristikami dráhových vozidiel (vrátane nefixných komponentov všetkých príslušných subsystémov). Úroveň výkonnosti, bezpečnosť, kvalita služieb a náklady závisia od tejto kompatibility.

Príloha č. 2
k zákonu Národnej rady Slovenskej republiky č. 164/1996 Z.z. v znení neskorších predpisov 

Služby poskytované pre dopravcov

1.	Minimálny prístupový balík obsahuje:
a)	spracovanie žiadostí o pridelenie kapacity,
b)	právo na využitie kapacity, ktorá je poskytnutá,
c)	použitie výhybiek a odbočiek,
d)	riadenie vlakov vrátane signalizácie, regulácie, odbavovania, spojenia a zabezpečenia informácii o pohybe vlaku,
e)	všetky ostatné informácie potrebné na realizáciu alebo prevádzku dopravných služieb, pre ktoré bola kapacita poskytnutá.

2.	Traťový prístup k servisným zariadeniam a poskytovanie služieb zahŕňa:
a)	používanie elektrického napájacieho zariadenia trakčného prúdu, ak je k dispozícii,
b)	zariadenia na doplnenie paliva,
c)	osobné stanice, ich budovy a iné zariadenia,
d)	nákladné terminály,
e)	zriaďovacie stanice,
f)	zariadenia na zostavovanie vlakov,
g)	odstavné koľaje,
h)	údržbárske a iné technické zariadenia.

3.	Doplnkové služby môžu zahŕňať:
a)	trakčný prúd,
b)	predbežné vykurovanie osobných vlakov,
c)	dodávku paliva, posunovanie a všetky ostatné služby poskytnuté vyššie uvedenými zariadenia prístupových služieb,
d)	špecifické dohody so zákazníkmi o
1.	kontrole prepravy nebezpečného tovaru,
2.	pomoci pri jazde netypických vlakov.

4.	Vedľajšie služby môžu zahŕňať:
a)	prístup k telekomunikačnej sieti,
b)	poskytovanie doplnkových informácii,
c)	technickú kontrolu dopravných prostriedkov.

Príloha č. 3
k zákonu Národnej rady Slovenskej republiky č. 164/1996 Z.z. v znení neskorších predpisov 

Subsystémy
1.	zoznam subsystémov
Systém transeurópskych konvenčných železníc sa môže rozdeliť na nasledovné dva subsystémy:
(a)	štrukturálne oblasti:
1.	dopravná cesta;
2.	energia;
3.	riadenie vlakov, zabezpečenie a signalizácia;
4.	prevádzka a riadenie prepravy;
5.	dráhové vozidlá;
(b)	prevádzkové oblasti:
údržba;
telematické aplikácie pre osobnú a nákladnú dopravu.

2.	popis subsystémov
Pre každý subsystém alebo časť subsystému, navrhuje spoločný zastupiteľský orgán v dobe tvorby príslušného návrhu technických špecifikácií, zoznam komponentov a aspektov týkajúcich sa interoperability.
Bez ohľadu na výber aspektov a komponentov týkajúcich sa interoperability alebo poradia v ktorom sú zahrnuté v technických špecifikáciách, subsystém obsahuje najmä:

2.1	Dopravnú cestu:
Koľaje, výhybky, inžinierske stavebné konštrukcie (mosty, tunely, atď.), súvisiaca infraštruktúra v staniciach (nástupištia, prístupové zóny aj so zreteľom na potreby osôb s obmedzenou schopnosťou pohybu a orientácie , atď.), bezpečnostné a ochranné vybavenie.

2.2	Energiu
Systém elektrifikácie, nadzemné vedenie a zberače prúdu.

2.3	Riadenie vlakov, zabezpečenie a signalizáciu
Všetky zariadenia potrebné na zaručenie bezpečnosti a na riadenie a kontrolu pohybu vlakov, ktoré sa môžu pohybovať v sieti.

2.4	Prevádzku a riadenie prepravy
Postupy a príslušné vybavenie umožňujúce súvislú prevádzku rôznych štrukturálnych subsystémov, počas normálnej i zníženej prevádzky, vrátane jazdy vlakov, plánovania a riadenia prepravy.
Odborná kvalifikácia, ktorá sa môže vyžadovať pre cezhraničné dopravné služby.

2.5	Telematické aplikácie
Tento subsystém sa skladá z dvoch prvkov:
(a)	aplikácií pre osobnú dopravu, vrátane systémov poskytujúcim cestujúcim informácie pred cestou a počas nej, systémy rezervácie a platieb, vypravovanie cestovných batožín a riadenia prípojov medzi vlakmi a ostatnými druhmi dopravy;
(b)	aplikácií pre nákladnú dopravu, vrátane informačných systémov (monitorovanie pohybu nákladu a vlaku v reálnom čase), systémy radenia a zostavovania vlakov, rezervácie, platieb a fakturácií, riadenia prípojov k ostatným druhom dopravy a vyhotovovania sprievodných elektronických dokumentov.

2.6	Dráhové vozidlá
Štruktúra, systém riadenia a zabezpečenia vlakov, trakčné jednotky a jednotky na premenu energie, brzdenie, spojovanie, posunovanie (podvozky, nápravy atď.) a zavesenie, dvere, rozhrania človek/stroj (rušňovodič, prepravovaný personál a cestujúci so zreteľom na potreby osôb s obmedzenou schopnosťou pohybu a orientácie), pasívne alebo aktívne bezpečnostné zariadenia a zdravotné potreby pre cestujúcich a prepravovaný personál.

2.7	Údržba
Postupy, súvisiace zariadenia, logistické centrá pre údržbárske práce a zásoby umožňujúce predpísanú alebo preventívnu údržbu za účelom zabezpečenia interoperability železničného systému a zaručenia požadovanej výkonnosti.

Príloha č. 4
k zákonu Národnej rady Slovenskej republiky č. 164/1996 Z.z. v znení neskorších predpisov 

Základné požiadavky

1.	Všeobecné požiadavky
1.1	Bezpečnosť
1.1.1 	Projektovanie, výroba alebo montáž, údržba a monitorovanie komponentov rozhodujúcich z hľadiska bezpečnosti, a najmä komponentov podieľajúcich sa na pohybe vlaku musia byť také, aby zaručovali úroveň bezpečnosti zodpovedajúcu cieľom stanoveným pre sieť vrátane tých, ktoré sú stanovené pre špecifické obmedzujúce podmienky.
1.1.2 	Parametre týkajúce sa styku koleso/koľajnica, musia spĺňať požiadavky stability potrebnej na zaručenie bezpečného pohybu pri maximálnej povolenej rýchlosti.
1.1.3 	Používané komponenty musia odolávať akémukoľvek normálnemu alebo výnimočnému namáhaniu, ktoré bolo špecifikované počas ich doby prevádzky. Bezpečnostné vplyvy akejkoľvek nepredvídanej závady, sa musia obmedziť primeranými prostriedkami.
1.1.4	Konštrukcia stabilných zariadení a dopravných prostriedkov, a výber použitých materiálov sa musí zamerať na obmedzenie produkovania, šírenia a vplyvov ohňa a dymu v prípade požiaru.
1.1.5 	Akékoľvek zariadenia, ktoré majú byť obsluhované užívateľmi musia byť projektované tak, aby sa, ak sa používajú určeným spôsobom, nenarušila ich bezpečná prevádzka alebo nepoškodilo zdravie a bezpečnosť užívateľov spôsobom, ktorý nezodpovedá stanoveným pokynom.

1.2	Spoľahlivosť a prevádzková pohotovosť
	Monitorovanie a údržba stabilných alebo pohyblivých komponentov zúčastňujúcich sa na pohybe vlaku sa musí organizovať, vykonávať a kvantifikovať tak, aby si zachovali svoju funkčnosť za daných podmienok.

1.3	Zdravie
1.3.1	Materiály, ktoré môžu pri ich používaní predstavovať zdravotné riziko pre osoby, ktoré k nim majú prístup, sa nesmú vo vlakoch a železničnej infraštruktúre používať.
1.3.2	Materiály sa musia vybrať, rozmiestniť a používať tak, aby sa znížili emisie škodlivých a nebezpečných výparov a plynov v prípade požiaru.

1.4	Ochrana životného prostredia
1.4.1	Environmentálny vplyv výstavby a prevádzky systému transeurópskych konvenčných železníc sa musí posudzovať a brať do úvahy v etape projektovania systému, v súlade s platnými ustanoveniami spoločenstva.
1.4.2	Materiály používané vo vlakoch a dopravnej ceste musia zabraňovať emisiám výparov a plynov, ktoré sú škodlivé a nebezpečné pre životné prostredie, najmä v prípade požiaru.
1.4.3	Dráhové vozidlá a systémy dodávky elektrickej energie musia byť projektované a vyrábané tak, aby boli elektromagneticky kompatibilné so zariadeniami, vybavením a verejnými alebo súkromnými sieťami, ktoré by mohli rušiť.
1.4.4	Prevádzka systému transeurópskych konvenčných železníc musí rešpektovať existujúce predpisy o limitoch hluku.
Prevádzka systému transeurópskych konvenčných železníc nesmie v normálnych podmienkach údržby vyvolávať neprípustnú úroveň vibrácie pôdy pre aktivity a oblasti nachádzajúce sa blízko dopravnej cesty.

1.5	Technická kompatibilita
	Technické charakteristiky infraštruktúry a stabilných zariadení musia byť navzájom kompatibilné a súčasne kompatibilné s charakteristikami tých vlakov, ktoré sa majú používať v systéme transeurópskych konvenčných železníc.
	Ak sa preukáže, že je ťažké dodržať tieto charakteristiky na niektorých častiach siete, môžu sa realizovať dočasné riešenia, ktoré zabezpečia kompatibilitu v budúcnosti.

2.	Požiadavky špecifické pre každý subsystém
2.1	Dopravná cesta
2.1.1	Bezpečnosť
	Musia sa prijať vhodné opatrenia na zabránenie prístupu alebo nežiadúceho vniknutia do zariadení.
	Musia sa prijať opatrenia na zníženie nebezpečenstva, ktorému sú osoby vystavené najmä na staniciach, cez ktoré vlaky prechádzajú.
	Dopravná cesta, na ktorú má verejnosť prístup, musí byť projektovaná a budovaná tak, aby sa obmedzili akékoľvek riziká pre ľudské zdravie (stabilita, požiar, prístup, evakuácia, nástupištia, atď.).
	Musia sa prijať vhodné opatrenia tak, aby brali do úvahy osobitné bezpečnostné podmienky vo veľmi dlhých tuneloch.

2.2	Energia
2.2.1	Bezpečnosť
	Prevádzka systémov dodávky elektrickej energie nesmie narušovať bezpečnosť vlakov alebo osôb (užívatelia, prevádzkový personál, osoby bývajúce v susedstve trate a tretie strany).
2.2.2	Ochrana životného prostredia
	Činnosť systémov dodávky elektrickej alebo tepelnej energie nesmie zaťažiť životné prostredie nad špecifikované limity.
2.2.3	Technická kompatibilita
	Systémy dodávky elektrickej/tepelnej energie musia:
	-	umožniť vlakom aby dosiahli špecifikované úrovne výkonnosti;
	-	v prípade systémov dodávky elektrickej energie, byť kompatibilné so zariadeniami na odber prúdu inštalovanými na vlaku.

2.3	Riadenie, zabezpečenie vlakov a signalizácia
2.3.1	Bezpečnosť
	Používané riadiace, zabezpečovacie a signalizačné zariadenia a postupy musia umožniť vlakom jazdu s vysokou úrovňou bezpečnosti, ktorá zodpovedá cieľom stanoveným pre sieť. Riadiace, zabezpečovacie a signalizačné systémy by mali umožňovať bezpečnú prevádzku vlakov, ktorých ďalšia jazda je povolená za obmedzujúcich podmienok.
2.3.2	Technická kompatibilita
	Všetky nové infraštruktúrne zariadenia a nové dráhové vozidlá vyrábané alebo vyvíjané po schválení kompatibilného systému riadenia, zabezpečenia a signalizácie sa musia upraviť tak, aby ich tieto systémy mohli využívať.
	Riadiace, zabezpečovacie a signalizačné zariadenia inštalované v kabínach rušňovodičov, musia za špecifických podmienok umožňovať normálnu prevádzku v celom systéme transeurópskych konvenčných železníc.

2.4	Dráhové vozidlá
2.4.1	Bezpečnosť
	Spôsob konštrukcie dráhových vozidiel a spojenia medzi vozidlami musia byť koncipované tak, aby chránili priestory pre cestujúcich a hnací mechanizmus v prípade zrážky alebo vykoľajenia.
	Elektrické zariadenie nesmie narušiť bezpečnosť a činnosť riadiacich, zabezpečovacích a signalizačných zariadení.
	Spôsoby brzdenia a vyvolané namáhanie musia byť kompatibilné s konštrukciou trate, inžinierskymi stavbami a signalizačnými systémami.
	Musia sa prijať opatrenia na zabránenie prístupu k prvkom ktoré sú pod elektrickým prúdom, aby sa neohrozila bezpečnosť osôb.
	V prípade nebezpečenstva musia zariadenia umožniť cestujúcim aby informovali rušňovodiča a sprievodnému personálu musia umožniť kontakt s rušňovodičom.
	Súčasťou vstupných dverí musí byť otvárací a zatvárací systém, ktorý zaručuje cestujúcemu bezpečnosť.
	Musia byť k dispozícii označené núdzové východy.
	Musia sa prijať primerané opatrenia týkajúce sa osobitných bezpečnostných podmienok vo veľmi dlhých tuneloch.
	Vo vlaku musí byť povinne núdzový osvetľovací systém s dostatočnou intenzitou a stálosťou.
	Vlaky musia byť vybavené miestnym rozhlasom, ktorý zabezpečuje informovanosť verejnosti zo strany personálu vlaku a prevádzkových riadiacich stanovíšť.
2.4.2	Spoľahlivosť a prevádzková pohotovosť
	Konštrukcia dôležitého posunovacieho, trakčného a brzdového zariadenia a tiež riadiaci a zabezpečovací systém musia byť také, aby v špecifických obmedzujúcich podmienkach umožňovali vlaku pokračovať v ďalšej jazde bez nepriaznivých dôsledkov na zariadenie, ktoré ostáva v prevádzke.
2.4.3	Technická kompatibilita
	Elektrické vybavenie musí byť kompatibilné s prevádzkou riadiacich, zabezpečovacích a signalizačných zariadení.
	Charakteristiky zariadení na zber prúdu musia byť také, aby umožňovali jazdu vlaku v systémoch dodávky elektrickej energie pre systém transeurópskych konvenčných železníc.
	Charakteristiky dráhových vozidiel musia byť také, aby umožňovali jazdu na ktorejkoľvek trati, na ktorej majú byť prevádzkované.

2.5	Údržba
2.5.1	Zdravie a bezpečnosť
	Technické zariadenia a postupy používané v strediskách údržby musia zaručiť bezpečnú činnosť subsystémov a nesmú predstavovať nebezpečenstvo pre zdravie a bezpečnosť.
2.5.2	Ochrana životného prostredia
	Technické zariadenia a postupy používané v strediskách údržby nesmú presiahnuť povolené hladiny škodlivín vzhľadom na okolité prostredie.
2.5.3	Technická kompatibilita
	Údržbárske zariadenia pre konvenčné dráhové vozidlá musia byť také, aby umožňovali bezpečné, hygienické a pohodlné vykonávanie prác na všetkých vlakoch, pre ktoré boli určené.

2.6	Prevádzka a riadenie prepravy
2.6.1	Bezpečnosť
	Zosúladenie prevádzkových pravidiel siete a kvalifikácií rušňovodičov, vlakových čiat a zamestnancov riadiacich stanovíšť musí byť také, aby bola zabezpečená bezpečná prevádzka, pričom sa musia brať do úvahy rozdielne požiadavky cezhraničnej a vnútroštátnej dopravy.
	Údržbárske činnosti a ich intervaly, odborná príprava a kvalifikácia personálu údržbárskych a riadiacich stredísk a systémy zabezpečenia kvality vytvorené príslušnými operátormi v riadiacich a údržbárskych strediskách musia byť také, aby bola zabezpečená vysoká úroveň bezpečnosti.
2.6.2	Spoľahlivosť a prevádzková pohotovosť
	Údržbárske činnosti a ich intervaly, odborná príprava a kvalifikácie personálu údržbárskych a riadiacich stredísk a systémy zabezpečenia kvality vytvorené príslušnými operátormi v riadiacich a údržbárskych strediskách musia byť také, aby bola zabezpečená vysoká úroveň spoľahlivosti a prevádzkovej pohotovosti.
2.6.3	Technická kompatibilita
	Zosúladenie prevádzkových pravidiel siete a kvalifikácií rušňovodičov, vlakových čiat a zamestnancov riadiacich stanovíšť musí byť také, aby bola zabezpečená prevádzková výkonnosť systému transeurópskych konvenčných železníc, pričom sa musia brať do úvahy rozdielne požiadavky cezhraničnej a vnútroštátnej dopravy.

2.7	Telematické aplikácie nákladnú a osobnú dopravu
2.7.1	Technická kompatibilita
	Základné požiadavky pre telematické aplikácie zabezpečujú minimálnu kvalitu služieb pre cestujúcich a zákazníkov nákladnej dopravy, hlavne pokiaľ ide o technickú kompatibilitu.
	Musí sa zabezpečiť:
	-	aby sa databázy, software a dátové prenosové protokoly vyvíjali spôsobom, ktorý umožní maximálnu výmenu dát medzi rôznymi aplikáciami a operátormi, pričom sa vylúčia dôverné obchodné dáta;
	-	ľahký prístup k informáciám pre užívateľov.
2.7.2	Spoľahlivosť a prevádzková pohotovosť
	Metódy používania, riadenia, aktualizácie a starostlivosti o tieto databázy, software a dátové prenosové protokoly musia zaručovať efektívnosť týchto systémov a kvalitu služieb.
2.7.3	Zdravie
	Rozhrania medzi týmito systémami a užívateľmi musia spĺňať minimálne pravidlá týkajúce sa ergonomiky a ochrany zdravia.
2.7.4	Bezpečnosť
	Vzhľadom na uchovávanie a prenos informácií vzťahujúcich sa k bezpečnosti, musí byť zabezpečená primeraná úroveň celistvosti a spoľahlivosti dát.

Príloha č. 5
k zákonu Národnej rady Slovenskej republiky č. 164/1996 Z.z. v znení neskorších predpisov 

Zoznam preberaných právnych aktov Európskych spoločenstiev a Európskej únie

1.	Smernica rady 91/440/EHS z 29. júla 1991 o rozvoji železníc spoločenstva (Úradný vestník Európskych spoločenstiev, L237, 24.8.1991) v znení smernice Európskeho parlamentu a Rady 2001/12/ES (Úradný vestník Európskych spoločenstiev, L075, 15.3.2001).
2.	Smernica Rady č. 95/18/ES z  19.6.1995 o udeľovaní licencií železničným podnikom  (Úradný vestník Európskych spoločenstiev, L143, 27.6.1995) v znení smernice Európskeho parlamentu a Rady 2001/13/ES z 26.2.2001 (Úradný vestník Európskych spoločenstiev, L075, 15.3.2001).
3.	Smernica EP a Rady 2001/14/ES z 28,2,2001 o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii ES (Úradný vestník Európskych spoločenstiev, L 075, 15.3.2001)..
4.	Smernica 96/48/ES z 23.7.1996 o interoperabilite na transeurópskych vysokorýchlostných železniciach (Úradný vestník Európskych spoločenstiev, L235, 17.9.1996 ) v znení smernice EP a Rady 2001/16/ES z 19.3.2001 (Úradný vestník Európskych spoločenstiev, L110, 20.4.2001) v znení smernice EP a Rady 2004/50/ES z 29.4.2004 (Úradný vestník Európskych spoločenstiev, L220, 21.6.2004).
5.	Smernica Rady 96/35/ES z 3.6.1996 o menovaní a odbornej kvalifikácii bezpečnostných poradcov pre prepravu nebezpečného tovaru cestnou, železničnou, vnútrozemskou vodnou dopravou (Úradný vestník Európskych spoločenstiev, L145, 19.6.1996).
6.	Smernica Rady 96/49/ES z 23.7.1996 o zblížení zákonov členských štátov týkajúcich sa prepravy nebezpečného tovaru železničnou dopravou (Úradný vestník Európskych spoločenstiev, L235, 17.9.1996) v znení smernice Komisie 96/87/ES z 13.12.1996 prispôsobujúcej technickému pokroku smernicu Rady 96/49/ES (Úradný vestník Európskych spoločenstiev, L335, 24.12.1996), v znení smernice Komisie 1999/48/ES z 21.5.1999 prispôsobujúcej druhýkrát technickému pokroku smernicu Rady 96/49/ES (Úradný vestník Európskych spoločenstiev, L169, 5.7.1999), v znení smernice EP a Rady 2000/62/ES z 10.10.2000 meniacej smernicu Rady 96/49/ES (Úradný vestník Európskych spoločenstiev, L279, 1.11.2000), v znení smernice Komisie 2001/6/ES prispôsobujúcej tretíkrát technickému pokroku smernicu Rady 96/49/ES. 
7.	Smernica EP a Rady 2000/18/ES zo 17.4.2000 o minimálnych požiadavkách na bezpečnostných poradcov pre prepravu nebezpečného tovaru cestnou, železničnou alebo vnútrozemskou vodnou dopravou (Úradný vestník Európskych spoločenstiev, L118, 19.5.2000).“.

Čl. II

Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona Národnej rady Slovenskej republiky č. 164/1996 Z.z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov, ako vyplýva zo zmien a doplnení vykonaných zákonom č. 58/1997 Z.z., zákonom č. 260/2001 Z.z., .zákonom č. 416/2001 Z.z., zákonom č. 114/22004 Z.z. a týmto zákonom.

Čl. III

Tento zákon nadobúda účinnosť 1.januára 2005 s výnimkou ustanovenia čl. I § 24c, ktorý nadobúda účinnosť 1. januára 2006; ustanovenia čl. I § 24a a 24b strácajú účinnosť 31.decembra 2005.